Byna geen ANC-kaders nog oor VBS-debakel afgedank nieVBS Mutual Bank ANC-beheerde munisipaliteite wat groot bedrae geld verloor het deur die ineenstorting van die VBS Bank het nog byna niemand aan die pen laat ry vir die reuseverliese wat in Gauteng, Limpopo en Noordwes gely is nie. Dit blyk uit ŉ parlementêre vraag deur die DA-LP Cilliers Brink aan die minister van samewerkende regering en tradisionele sake, dr. Nkosazana Dlamini-Zuma. Die probleme het in Desember 2016 begin toe geeneen van die gerekende handelsbanke aan die destydse president, Jacob Zuma, ‘n huislening vir sy Nkandla-woning wou toestaan nie. Die Venda-bouvereniging (VBS), wat uit die tuislandbedeling dateer, het toe as onwaarskynlike ridder op die wit perd verskyn om aan Zuma ‘n huislening toe te staan, wat die tot in daardie stadium redelik onbesonge VBS dadelik die politieke liefling van die Zuma-faksie binne die ANC gemaak het. Uit daardie faksie het die oproep uitgegaan dat ANC-beheerde munisipaliteite hul bankrekeninge na VBS moet skuif uit solidariteit en waardering. Ten spyte van herhaalde waarskuwings deur die DA dat VBS nie ‘n bank van statuur is nie, het veertien ANC-beheerde munisipaliteite hul rekenings verskuif. Toe VBS dus verlede jaar inmekaar tuimel het dit die veertien munisipaliteite in tamatiestraat gelaat met enorme geldverliese, en oproepe dat die amptenare verantwoordelik vir die onverantwoordelike beleggings in ‘n bank wat duidelik nie daarvoor opgewasse was nie, se koppe om te rol, aangesien hulle die wense van ‘n faksie in ‘n politieke party meer ter wille was as die geldelike welsyn van die munisipaliteite se inwoners. In antwoord op Brink se vraag het Dlamini-Zuma gesê die munisipaliteite wat geraak is, is Merafong City (Carletonville), die Wes-Randse distriksmunisipaliteit (Randfontein), Madibeng (Brits), Moretele (Makapanstad), Mahikeng, Dr. Ruth Segomotsi Mompati-distriksmunisipaliteit (Vryburg), Vhembe-distriksmunisipaliteit (Thohoyandou). Elias Motsoaledi (Grobersdal), Fetakgomo (Sekhukhuneland), Collins Chabane (Malamulele), Makhado (Louis Trichardt), Lepelle-Nkumpi (Lebowakgomo), Ephraim Mogale (Marble Hall) en Groter Giyani. In Carletonville is drie amptenare verantwoordelik gehou vir die VBS-belegging. Een is oorgeplaas na die Wes-Randse distriksmunisipaliteit en twee werk steeds by die Merafong City-munisipaliteit. Niemand is krimineel vervolg nie. Die inligting uit Randfontein word nog deur Dlamini-Zuma ingewag. In Brits is drie amptenare in Oktober verlede jaar geskors, maar weer in April vanjaar in hul poste herstel. Een het sedertdien bedank en een is oorgeplaas na die dr. Kenneth Kaunda-distriksmunisipaliteit in Klerksdorp. In Makapanstad is die munisipale bestuurder in Desember verlede jaar geskors maar hy kry steeds sy volle salaris. Vanuit Mahikeng is die nuus dat die munisipale bestuurder afgedank is. Die waarnemende finansiële hoofamptenaar en die begrotingshoof het beide bedank. In Vryburg is ŉ dissiplinêre ondersoek na die gedrag van die munisipale bestuurder aan die gang en is hy intussen teen volle betaling geskors. Nuus uit Thohoyandou is dat die munisipale bestuurder en die finansiële hoofamptenaar ‘n skikkingsooreenkoms met die distriksraad bereik en daarna bedank het. In Groblersdal is die munisipale bestuurder steeds teen volle salaris geskors en het die finansiële hoofamptenaar bedank. Dieselfde geld in Marble Hall, Sekhukhuneland en Malamulele. In Louis Trichardt is die direkteur: gemeenskapsdienste geskors teen volle betaling. Die munisipale bestuurder in Lebowakgomo het bedank en die finansiële hoofamptenaar is geskors. In Giyani is die finansiële hoofamptenaar afgedank, het Dlamini-Zuma gesê.